CELEX: 32018D1193
Language: lt
Date: 2018-08-21 00:00:00
Title: 2018 m. rugpjūčio 21 d. Komisijos įgyvendinimo sprendimas (ES) 2018/1193, kuriuo nutraukiamas antidempingo tyrimas dėl importuojamo Bosnijos ir Hercegovinos ir Brazilijos kilmės silicio

22.8.2018   
               
               
                  LT
               
               
                  Europos Sąjungos oficialusis leidinys
               
               
                  L 211/5
               
            
         KOMISIJOS ĮGYVENDINIMO SPRENDIMAS (ES) 2018/1193
         2018 m. rugpjūčio 21 d.
         kuriuo nutraukiamas antidempingo tyrimas dėl importuojamo Bosnijos ir Hercegovinos ir Brazilijos kilmės silicio
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1036 dėl apsaugos nuo importo dempingo kaina iš Europos Sąjungos narėmis nesančių valstybių (1) (toliau – pagrindinis reglamentas), ypač į jo 9 straipsnio 1 dalį,
         kadangi:
         A.   INICIJAVIMAS IR PROCEDŪRA
         
         
                     (1)
                  
                  
                     2017 m. gruodžio 19 d. Europos Komisija (toliau – Komisija) pranešimu, paskelbtu Europos Sąjungos oficialiajame leidinyje (2), inicijavo antidempingo tyrimą dėl į Sąjungą importuojamo Bosnijos ir Hercegovinos ir Brazilijos kilmės silicio.
                  
               
                     (2)
                  
                  
                     Tyrimas inicijuotas gavus skundą, kurį pateikė „Ferroatlántica“ ir „Ferropem“ (toliau – skundo pateikėjai), kurie pagamina daugiau nei 85 % viso Sąjungoje pagaminamo silicio. Skunde pateikta žalingo dempingo prima facie įrodymų, kurių pakako tyrimo inicijavimui pagrįsti.
                  
               
                     (3)
                  
                  
                     Komisija apie tyrimo inicijavimą pranešė skundo pateikėjams, žinomiems eksportuojantiems Bosnijos ir Hercegovinos ir Brazilijos gamintojams, žinomiems importuotojams, naudotojams ir kitoms žinomoms susijusioms šalims, taip pat Bosnijos ir Hercegovinos ir Brazilijos atstovams. Suinteresuotosioms šalims buvo suteikta galimybė raštu pareikšti savo nuomonę ir prašyti jas išklausyti per pranešime apie inicijavimą nustatytą terminą.
                  
               B.   SKUNDO ATSIĖMIMAS IR TYRIMO NUTRAUKIMAS
         
         
                     (4)
                  
                  
                     2018 m. gegužės 7 d. e. paštu skundo pateikėjai pranešė Komisijai, kad pageidauja atsiimti savo skundą.
                  
               
                     (5)
                  
                  
                     Pagal pagrindinio reglamento 9 straipsnio 1 dalį tyrimas gali būti nutraukiamas, jei skundas atsiimamas ir jeigu nutraukiant tyrimą neprieštaraujama Sąjungos interesams.
                  
               
                     (6)
                  
                  
                     Atliekant tyrimą nenustatyta aplinkybių, įrodančių, kad nutraukus šį tyrimą būtų prieštaraujama Sąjungos interesams. Todėl Komisija mano, kad tyrimas dėl į Sąjungą importuojamo Bosnijos ir Hercegovinos ir Brazilijos kilmės silicio turėtų būti nutrauktas.
                  
               
                     (7)
                  
                  
                     Apie tai buvo pranešta suinteresuotosioms šalims ir joms suteikta galimybė teikti pastabas. Tačiau pastabų, kad tyrimo nutraukimas prieštarautų Sąjungos interesams, Komisija negavo.
                  
               
                     (8)
                  
                  
                     Todėl Komisija padarė išvadą, kad antidempingo tyrimas dėl į Sąjungą importuojamo Bosnijos ir Hercegovinos ir Brazilijos kilmės silicio turėtų būti nutrauktas nenustatant priemonių,
                  
               
                     (9)
                  
                  
                     Šis sprendimas atitinka pagrindinio reglamento 15 straipsnio 1 dalimi įsteigto komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Antidempingo tyrimas dėl Bosnijos ir Hercegovinos ir Brazilijos kilmės silicio, kurio sudėtyje yra mažiau nei 99,99 proc. tikrojo svorio silicio ir kurio KN kodas šiuo metu yra 2804 69 00, nutraukiamas.
         
         
            2 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2018 m. rugpjūčio 21 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 176, 2016 6 30, p. 21.
         
            (2)  Pranešimas apie antidempingo tyrimo dėl importuojamo Bosnijos ir Hercegovinos ir Brazilijos kilmės silicio inicijavimą (OL C 438, 2017 12 19, p. 39).